**Tanulói tájékoztató az érettségi vizsgákról az írásbeli vizsgák előtt** (2021. április 20.)

*Vizsgára bocsátás feltételei*

* a középiskolai tanulmányi követelmények teljesítése (ágazati szakmai vizsgatárgy esetében az összes szakmai tantárgyból)
* 50 óra közösségi szolgálat teljesítése, igazolása legkésőbb 2021. április 30-ig. Az a tanuló, aki közösségi szolgálati tevékenységének egy részét a tantermen kívüli digitális munkarend időszakában teljesíti, a közösségi szolgálati naplóját, valamint a közösségi szolgálati partnerszervezet hivatalos igazolását **elektronikus úton is eljuttathatja osztályfőnökének** (lefényképezve vagy szkennelve e-mailben), a papír alapú dokumentumokat **az első írásbeli vizsganapon (május 3-án), a vizsgát megelőzően kell a titkárságon leadnia. Ennek hiányában érettségi vizsgáját nem kezdheti meg!**

*Év végi eredmények:* **2021. április 30-án (pénteken) már az oktatói testület által jóváhagyott év végi osztályzatok láthatók a KRÉTA-ban.**

*Tanév végi bukás*

* kérelem az igazgatóhoz címezve arról, hogy kéri az adott tárgyból (amelyből bukott) a vizsgajelentkezés törlését, illetve a többi tárgy vizsgájának előrehozottá történő módosítását; ha nem érettségi tárgyból bukott, akkor az összes vizsgája előrehozott lesz!
* a kitöltött kérelem-nyomtatvány elektronikusan nyújtandó be
* az előrehozott vizsgák eredményéről az eredményhirdetéskor törzslapkivonatot kap
* augusztusban javítóvizsga az adott tantárgyból
* ha ez sikeres, akkor jelentkezés a rendes érettségi vizsgára (legkorábban a 2021. október-novemberi vizsgaidőszakban, jelentkezési határidő szeptember 6.)
* a felsőoktatási továbbtanulás 2021 szeptemberétől nem lehetséges, de a szakképzésbe be lehet kapcsolódni

*Emelt szinten vizsgázók*

* **az új írásbeli és szóbeli vizsgabehívót iskolánk küldi ki hamarosan**
* az írásbeli, a szóbeli vizsgák és az értékelés is várhatóan külső helyszínen, külsős tanárokkal zajlik
(az írásbelik a középszintű vizsgákkal egy időben, ez alól a közismereti informatika kivétel)
* a kijavított feladatlapokat megküldik az iskolának, megtekinteni és észrevételt tenni is a Vasváriban lehet

[*Vizsgaidőpontok*](https://www.oktatas.hu/pub_bin/dload/kozoktatas/erettsegi/erettsegi_2021/vizsgaidopontok_2021_maj_jun.pdf)

[*Egészségvédelmi intézkedések*](https://www.oktatas.hu/pub_bin/dload/kozoktatas/erettsegi/erettsegi_2021/egeszsegvedelmi_intezkedesek.pdf)

[*Az érettségi vizsga szabályai a 2021. május-júniusi vizsgaidőszakban*](https://www.oktatas.hu/pub_bin/dload/kozoktatas/erettsegi/erettsegi_2021/167_2021_Korm_rendelet.pdf)

[*Tájékoztató a 2021. május-júniusi érettségi vizsgaidőszakban érvényes speciális szabályokról*](https://www.oktatas.hu/kozneveles/erettsegi/taj_2021_majus_junius_erettsegi_spec_szabalyokrol)

*Írásbeli vizsga*

* **érkezés a járványveszély miatt kihirdetett szabályokat betartva, alkalomhoz illően igényes, de kényelmes, réteges öltözetben és arcmaszk kötelező használatával a vizsga kezdete előtt 45 perccel** (az első héten, a 9 órakor kezdődő vizsgák esetében 8 óra 15 perckor)
* **az épületbe történő beléptetést követően az előzetesen megadott vizsgateremben, a névtáblával ellátott asztalnál lehet leülni**
* személyazonosság igazolása: szig. (ha az érettségi jelentkezés óta bármilyen ott közölt **adat megváltozott, a jegyzőnek haladéktalanul be kell jelenteni** az új igazolvány bemutatásával - jegyzők: 12. a vizsgabizottsága: Rozsinszkyné Apró Ágnes, 12. c vizsgabizottsága: Kiss Tímea

A tanuló által biztosítandó segédeszközöket az **adott írásbeli vizsganapon kell magatokkal hoznotok**! **Könyvtári példányok előzetesen kérhetők, ezeket a vizsgateremben névre szólóan biztosítjuk. A nyomtatott kiadványokban semmilyen kézi bejegyzés, meg nem engedett segédeszköz nem lehet, mert az szabálytalanságnak minősül!**

|  |  |  |  |
| --- | --- | --- | --- |
| *Tantárgy* | *Írásbeli feladatlap jellemzői* | *Tanuló által biztosítandó segédeszközök* | *Iskola által biztosítandó segédeszközök* |
| magyar nyelv és irodalom | két független feladatsor egyenkénti kiosztással: 90, 150 perc**Választás jelölése mindkét feladatlapon!** | - | Helyesírási szótár - tantermenként 4 db |
| matematika | két független feladatsor egyenkénti kiosztással: 45, 135 perc**A II. rész feladatlapján jelölni kell a nem választott feladat sorszámát!** | **Négyjegyű függvénytábla**,**zsebszámológép**: szöveges adatok tárolására és megjelenítésére nem alkalmaskörző, **vonalzó**, szögmérő | - |
| történelem | összefüggő feladatsor: 180 perc**Választás jelölése a szöveges (kifejtendő) feladatokban!** | **Történelmi atlasz**(kronológiai adattáblázatot nem tartalmazhat) | Helyesírási szótár - tantermenként 4 db |
| angol nyelv | négy független feladatsor egyenkénti kiosztással: 60, 30, 30, 60 percA II. és a III. rész között 15 perc szünet. | **Nyomtatott szótár:**csak a IV. részhez: Íráskészség(magyar-angol nyelv és angol nyelv-magyar) | CD-lejátszóa III. részhez: Hallott szöveg értése |
| közgazdasági ismeretek | összefüggő feladatsor: 180 perc | **zsebszámológép**: szöveges adatok tárolására és megjelenítésére nem alkalmasvonalzó, toll, ceruza | - |
| informatikai ismeretek | összefüggő feladatsor: 180 perc | - | számítógép |
| informatika | összefüggő feladatsor: 180 perc | vonalzó | számítógép |

* **írószerek**: kék vagy fekete **golyóstoll**, **ceruza csak a rajzok készítéséhez**, **vonalzó** (a kihúzások miatt minden vizsgán ajánlott)
* **mobiltelefon, okosóra**: **kikapcsolva** a fogason elhelyezett **táskában** vagy az erre szolgáló **külön asztalon elhelyezve**
* enni, innivaló: szőlőcukor, müzliszelet, csoki, innivaló kisebb kiszerelésben – fogyasztás a **maszk levétele nélkül a teremben
(pl. szívószállal)**, vagy szükség esetén a **felügyelő tanár engedélyével a folyosón**

*Teendők a vizsga kezdetén*

* személyazonosság igazolása, ülésrend elkészítése
* vizsgázók tájékoztatása, az erről szóló nyilatkozat aláíratása
* borítékok kiosztása, feliratozása (név, vizsgatárgy neve, vizsga szintje, vizsganap kelte)
* piszkozati, tisztázati lapok – szükség esetén kérhetők, ezen is fel kell tüntetni a nevet a megadott minta szerint
* igazgató, igazgatóhelyettes: feladatlapok kiosztása, név felírása a borítólapra
* fontos tudnivalók elolvasása
* a vizsga megkezdése
* **első teendő: név felírása az összes oldalra, az utolsóra is!**
* **ha a tanuló nem érkezik meg a vizsga elindítása előtt, akkor már nem ülhet le vizsgázni** (ha a vizsgázó a járványhelyzet miatti, számára fel nem róható okból nem jelenik meg, a pótló- vagy javítóvizsgára utasításától el kell tekinteni és vizsgajelentkezését törölni kell)

*Teendők a vizsga közben*

* a vizsgateremből csak indokolt esetben, engedéllyel lehet kimenni, a feladatlap leadásával
* a távozás és visszaérkezés időpontjának feltüntetése a vizsgajegyzőkönyvön és a feladatlapon (bélyegző)

*Teendők több részből álló vizsga esetén*

* a feladatlap üresen maradt részeinek kihúzása, a piszkozati lapok áthúzása, majd a tisztázati és piszkozati lapok számára vonatkozó táblázat kitöltése után borítékba helyezve a pad szélére tenni, a borítékot nem szabad lezárni

*Teendők a vizsga végén*

* piszkozati lapok áthúzása, vizsgadolgozat üresen maradt részeinek kihúzása
* a feladatlap címoldalán található, tisztázati és piszkozati lapokra vonatkozó táblázatok kitöltése (informatika vizsgánál a beadott fájlok listája)
* borítékba helyezve a pad szélére tenni, a borítékot nem szabad lezárni, majd csendben várni, hogy a felügyelő tanárral együtt ellenőrizhessék a borítékot
* ha az ellenőrzés mindent rendben talál, boríték lezárása a tanuló által, az „Egy teremben vizsgázók listájának” aláírása, távozás az épületből a többi vizsgázó zavarása nélkül

*Vizsga megszakítása: Oktatási Hivatal tájékoztatója 2. számú melléklet (Vizsgázóknak szóló részletes tájékoztató 4. pontja)*

*Szabálytalanság: Oktatási Hivatal tájékoztatója 2. számú melléklet (Vizsgázóknak szóló részletes tájékoztató 5. pontja)*

*Megtekintés*

* **központilag kijelölt időszak: 2021. május 31-én és június 1-jén 8-16 óráig** (szkennelve, elektronikusan juttatjuk el)

*Észrevétel*

* **kizárólag az útmutatóban foglaltaktól eltérő javítás vagy az értékelés számszaki hibája esetében tehető**
* **2021. június 2. 16 óráig** az erre szolgáló nyomtatvány kitöltésével és az igazgatónak e-mailben történő elküldésével
* az észrevétel benyújtási határideje jogvesztő

*Szóbeli vizsgák*

* **167/2021. (IV. 9.) Korm. rendelet értelmében a szóbeli vizsgák – egy kivételtől eltekintve – sem közép- sem emelt szinten nem kerülnek megszervezésre. Kivétel: ha a vizsgázó írásbeli teljesítménye elérte a tizenkettő százalékot, de nem érte el a huszonöt százalékot, szóbeli vizsgát tehet** (bármely vizsgatárgy esetében).
* vizsgabizottságok szóbeli vizsgaidőszaka:

**12. a vizsgabizottsága**: 2021. június 16. (szerda)
**12. c vizsgabizottsága**: 2021. június 17. (csütörtök)

* időbeosztás normál érettségi időszak esetében: **tájékoztató értekezlet 7:45-től (**érkezés az iskolába 7:30-ra), itt történik az elnök bemutatkozása, a közép- és emelt szintű írásbeli eredmények kihirdetése, vizsgabeosztás megismerése, a vizsgabizottsághoz beosztott valamennyi tanuló részvétele kötelező! **A szóbeli vizsganap programjáról az elnökkel történő egyeztetést követően adunk tájékoztatást.**
* **2021. június 17.:** **eredményhirdető értekezletet tervezünk mindkét osztály részvételével**, a vizsgabizottsághoz beosztott **valamennyi tanuló részvétele kötelező**!
* ekkor történik a vizsgaelnök értékelése, a bizonyítványok, tanúsítványok és törzslapkivonatok ünnepélyes átadása
* **a vizsgabizottság előtti valamennyi megjelenés esetén ünnepélyes öltözet viselése kötelező (fehér blúz, sötét hosszú alj, fiúknál öltöny, nyakkendő)**
* udvarias, tisztelettudó, vasvárishoz méltó viselkedés
* szóbeli vizsgák menete (normál esetben): általában 6 fős vizsgacsoport kezdi reggel 8.00 órakor a vizsgát, a felelet után a tanuló rövid időre elhagyhatja a vizsgatermet, a következő csoport tagjai egyesével jönnek be, de a meghirdetett kezdési időpontra mindenkinek az iskolába kell érkeznie
* hozni: személyi igazolvány, enni-, innivaló

*Miért fontos, hogy rendesen felkészüljetek?*

* az elégséges minimumszintje: 25%
* aki az írásbeli vizsgán nem érte el a 25%-ot, de elérte a 12%-ot, szóban javíthat (angol nyelv emelt szint esetén a 4 írásbeli vizsgarészen külön-külön is el kell érni a 12%-ot!), aki az írásbeli vizsgán nem érte el a 12%-ot, nem javíthat a szóbelin, és elégtelen lesz a vizsga minősítése
* az írásbeli eredmények és a szóbeli vizsga alapján alkot véleményt az elnök az iskoláról, az itt folyó munkáról, a szaktanárt is ez alapján ítéli meg
* felvételi pontok számítása
* bár az első javítóvizsga még ingyenes, ha valaki elégedetlen az eredményével, az **ismétlő vizsga középszinten 25 000, emelt szinten 42 000 Ft-ba kerül 2021-ben**

*Könyvtári tartozások*

* a könyvtárosok minden osztályfőnökhöz eljuttatják a tartozások listáját
* kérjük, hogy az iskolai könyvtárból **kölcsönzött könyveket** (az ingyenes tankönyveket is beleértve) lehetőség szerint az **első két írásbeli vizsganapon** (2021. május 3-án és 4-én) hozzátok vissza iskolánkba - a járványhelyzet miatt műanyag vagy papír csomagolásban (táskában, szatyorban), a neveteket tartalmazó **cédulával** ellátva, a **portán** jelezzétek leadási szándékotokat
* az iskolai könyvtári tartozások rendezésének **végső határideje:** **2021. május 7.**

*Érettségi információk közzététele: a* [*vasvari.org*](https://vasvari.org/diakoknak/vizsgak/erettsegi-vizsgainformaciok-2021-majus-junius)honlapon is.

Szeged, 2021. április 20.

 Sutka Irén

 igazgató